****

**G U V E R N U L R E P U B L I C I I M O L D O V A**

**H O T Ă R Î R E nr. ­­­­­\_\_\_\_\_**

din \_\_\_\_\_\_\_\_\_\_\_\_\_\_\_\_\_\_ 2025

*Chișinău*

**pentru aprobarea Conceptului Sistemului informațional**

**„Cadastrul bunurilor imobile” și a Regulamentului resursei informaționale**

**formate de Sistemul informațional „Cadastrul bunurilor imobile”**

În temeiul art. 101, lit. (a) al Legii cadastrului bunurilor imobile nr. 1543/1998, și art. 22 lit. c) și d) din Legea nr. 467/2003 cu privire la informatizare și la resursele informaționale de stat (Monitorul Oficial al Republicii Moldova, 2004, nr. 6-12, art. 44), cu modificările ulterioare, Guvernul HOTĂRĂȘTE:

1. Se instituie:
2. Sistemul informațional „Cadastrul bunurilor imobile”;
3. Regulamentul resursei informaționale formate de Sistemul informațional „Cadastrul bunurilor imobile”.
4. Se aprobă:
5. Conceptul Sistemului informațional „Cadastrul bunurilor imobile”, conform anexei nr. 1;
6. Regulamentul resursei informaționale formate de Sistemul informațional „Cadastrul bunurilor imobile”, conform anexei nr. 2.
7. Controlul asupra executării prezentei hotărâri se pune în sarcina Agenției Geodezie, Cartografie şi Cadastru**.**

**Prim-ministru**

**Contrasemnează:**

Ministrul Finanțelor

**Vizează:**

Secretar general al Guvernului

Aprobată în ședința Guvernului

din \_\_\_\_\_\_\_\_\_\_\_\_\_\_\_

**Coordonat:**

Secretar general de stat

Anexa nr. 1

la Hotărârea Guvernului nr. \_\_\_\_\_din\_\_\_\_\_\_\_

**CONCEPTUL**

**Sistemului informațional „Cadastrul bunurilor imobile”**

**INTRODUCERE**

Necesitatea modernizării și reproiectării sistemului cadastral al bunurilor imobile în Republica Moldova derivă din realitățile actuale, caracterizate de complexitatea proceselor administrative și fragmentarea resurselor informaționale. În prezent, sistemul funcționează pe baza a 39 de subdiviziuni cadastrale regionale, fiecare operând cu baze locale. Această structură, deși eficientă la momentul implementării, nu mai răspunde pe deplin cerințelor de interoperabilitate, transparență și accesibilitate în contextul digitalizării administrației publice.

Conform Programului de Stat de creare a cadastrului bunurilor imobile, aprobat prin Hotărârea Guvernului nr. 1030 din 12 octombrie 1998, Republica Moldova a inițiat implementarea unui sistem unificat de înregistrare a bunurilor imobile și a drepturilor asupra acestora începând cu anul 1999. Sistemul, gestionat de instituția abilitată cu implementarea politicilor statului în domeniul cadastrului, a fost construit pe principiul teritorialității, fiind adaptat la contextul tehnologic al epocii.

Totuși, în lumina evoluțiilor tehnologice recente și a aprobării unor acte normative ce promovează informatizarea și integrarea resurselor informaționale de stat, reproiectarea acestui sistem a devenit o prioritate strategică. Necesitatea unui sistem informațional modernizat se bazează pe experiența acumulată și pe principiile actuale de integrare, interoperabilitate și centralizare a datelor.

Agenția Geodezie, Cartografie și Cadastru este responsabilă de elaborarea, iar Instituția Publică Cadastrul Bunurilor Imobile de implementarea Conceptului Sistemului informațional „Cadastrul Bunurilor Imobile”. Sistemul informațional „Cadastrul Bunurilor Imobile” reprezintă un sistem unitar și obligatoriu, destinat evidenței bunurilor imobile, a drepturilor de proprietate, precum și a altor drepturi reale aferente acestora.

Prin asigurarea unei platforme sigure și accesibile pentru schimbul și utilizarea datelor, sistemul trebuie să ofere autorităților publice, entităților private și cetățenilor acces la informații tehnice, juridice și economice referitoare la bunurile imobile, sprijinind astfel protecția drepturilor de proprietate, transparența tranzacțiilor și gestionarea eficientă a impozitelor.

Asigurarea interacțiunii, prin intermediul platformei de interoperabilitate (MConect), cu resurse precum Registrul de stat al populației, Registrul de stat al unităților de drept și alte registre de stat va asigura coerență informațională, utilizarea identificatorilor unici și localizarea spațială corectă a bunurilor imobile. De asemenea, sistemul cadastral rămâne fundamental în evaluarea bunurilor pentru impozitare, în timp ce politicile fiscale rămân în competența autorităților relevante.

Prin interconectare și digitalizare, Sistemului informațional „Cadastrul Bunurilor Imobile” sprijină dezvoltarea infrastructurii informaționale naționale și simplifică procesele administrative, având ca obiectiv gestionarea eficientă și transparentă a bunurilor imobile din Republica Moldova. Modernizarea urmărește simplificarea proceselor administrative, reducerea birocrației, creșterea transparenței și accesibilității, oferind un sprijin tehnologic pentru înregistrarea bunurilor imobile.

Prezentul Concept definește obiectivele, funcționalitățile și cerințele unui sistem cadastral modern, integrat și eficient.


**Capitolul I**

**GENERALITĂȚI**

1. Sistemul Informațional „Cadastrul Bunurilor Imobile” (SICBI) reprezintă un ansamblu de resurse informaționale, tehnice și de program, care asigură accesul la seturile de date, permite colectarea, centralizarea, accesarea, analiza, arhivarea și controlul acestora. Seturile de date includ informații despre parametrii tehnici ai bunurilor imobile, parametrii economici și juridici (dreptul de proprietate și alte drepturi reale, grevări, notări), conectate prin servicii de rețea.
2. SICBI face parte integrantă din sistemele informaționale de stat ale Republicii Moldova și, în calitate de componentă a guvernării electronice, interacționează cu alte sisteme prin schimbul și interoperabilitatea datelor, consumând și furnizând informații.
3. SICBI este unica sursa oficială de informații cu privire la bunurile imobile, la drepturile și restricțiile asupra lor, precum și la valoarea bunurilor imobile în scopul impozitării.
4. SICBI contribuie la implementarea unei soluții tehnologice moderne, parte integrantă a infrastructurii de guvernare electronică, care asigură acces instantaneu la date centralizate privind administrarea bunurilor imobile pe teritoriul Republicii Moldova.
5. SICBI asigură monitorizarea modificărilor și actualizarea continuă a datelor din Cadastrul Bunurilor Imobile, precum și verificarea și supravegherea constantă a veridicității informațiilor comunicate.
6. Elementele componente ale SICBI:
   1. **Componenta drepturilor**, reprezintă o componentă care conține date centralizate despre situația legală a bunurilor imobile înregistrate în registrul bunurilor imobile (RBI) incluzând: identificatori unici, cum ar fi numere cadastrale, date despre drepturile de proprietate, documente justificative și istoricul tranzacțiilor, date despre alte drepturi reale, grevări și notări precum și documentele justificative aferente acestora. RBI asigură actualizarea continuă a modificărilor privind proprietățile și drepturile asupra acestora.
   2. **Componenta grafică**,reprezintă componenta spațială a SICBI, integrând informații geospațiale și descriptive ale bunurilor imobile, organizate conform anumitor reguli specifice, care prevăd descrierea, stocarea și procesarea datelor ce descriu bunul imobil. Prin interconectare cu GIS (Sisteme Informaționale Geografice) permite analizarea datelor geospațiale în scopuri administrative, economice și urbanistice.

Pentru această componentă se disting două subcomponente:

* + 1. ***Baza de date grafică*** - constă din planul cadastral care include un set de date spaţiale şi de date descriptive ce identifică poziţionarea, forma, parametrii şi dimensiunile unui sau mai multor obiecte spațiale, precum şi relaționarea acestora cu alte obiecte spațiale în hotarele ţării și alte informații relevante despre bunul imobil.
    2. ***Baza de date a planurilor de nivel*** - constă din planuri digitale în format specific standardizat ce conțin reprezentări grafice ale fiecărui nivel din clădire și informații descriptive detaliate ce permit identificarea obiectelor informaționale în plan.
  1. **Componenta valorii cadastrale,** reprezintă un sistem informațional care asigură evaluarea bunurilor imobile înregistrate în SICBI, utilizând modele de evaluare masivă și criterii precum suprafața, tipul bunului imobil, amplasarea (zonele valorice), parametrii tehnici și funcționali (utilități, starea construcțiilor), stabilite de legislația în vigoare.



**Figura 1**: Structura SICBI

1. Dezvoltarea SICBI urmărește următoarele obiective și sarcini:
   1. crearea/re-ingineria resurselor informaționale cadastrale de stat, centralizarea acestora, dezvoltarea seturilor de date, organizarea controlului calității datelor, precum și calcularea unor indicatori de monitorizare, asigurarea acumulării informației de tipul și calitatea stabilite cu ajutorul unor mijloace software și hardware, asigurate de platforma tehnologică guvernamentală comună (MCloud), , precum și repartizarea, stocarea, sistematizarea și actualizarea datelor;
   2. digitalizarea proceselor de colectare a datelor cadastrale și ținerea unei baze de date în formă electronică. Prin intermediul SICBI, registratorii înregistrează, monitorizează și actualizează, în conformitate cu algoritmii de lucru și cu nivelul de acces în SICBI, date și informații cu privire la bunurile imobile. SICBI asigură obținerea informațiilor relevante despre bunurile imobile de pe teritoriul Republicii Moldova, calcularea indicatorilor de monitorizare și generarea rapoartelor ce conțin date statistice privind bunurile imobile înregistrate în SICBI;
   3. colectarea și prelucrarea operativă a informațiilor privind situația Cadastrului bunurilor imobile în timp real;
   4. asigurarea unei soluții informatice performante, ca suport de lucru pentru automatizarea acțiunilor autorităților responsabile de completarea Cadastrului bunurilor imobile;
   5. evidența statistică și analitică privind bunurile înregistrate și evaluate în cadrul unei unități administrative.
   6. asigurarea concomitentă a securității informaționale în cadrul creării și exploatării SICBI și a transparenței decizionale, prin oferirea rapoartelor privind datele colectate;
   7. asigurarea schimbului eficient și securizat de informații între autoritățile administrației publice, posesorii de date și instituțiile interesate, în vederea asigurării unei colaborări interinstituționale transparente și operative;
   8. crearea unei baze de date unice la nivel național privind Cadastrul bunurilor imobile, cu o capacitate de furnizare a informației exacte, actualizate, coerente și integrate, de la diferiți posesori de date;
   9. implementarea unui mecanism comun de înregistrare a datelor, cu soluții tehnologice compatibile cu platforma tehnologică guvernamentală (MSign, MLog, Mpay, etc.), precum și stocarea datelor pe platforma tehnologică guvernamentală comună MCloud;
   10. transmiterea automată a datelor către conturul analitic al SICBI, pentru a calcula indicatorii de monitorizare și pentru a genera rapoarte, statistici, fișe și tabele;
   11. implementarea regulilor de verificare a caracterului complet, logic și corect al datelor la înregistrarea acestora în SICBI;
   12. eliminarea necesității de a păstra datele pe suport de hârtie;
   13. asigurarea respectării termenelor stabilite în conformitate cu cadrul normativ în domeniul cadastrului bunurilor imobile;
   14. actualizarea bazei de date în timp real prin implementarea soluțiilor automatizate de transfer al informațiilor, asigurând interoperabilitatea optimă între structurile administrației publice locale și centrale, conform cadrului legal în vigoare.
   15. publicarea de către autoritatea administrativă responsabilă de implementarea politicilor în domeniul cadastrului bunurilor imobile și al monitoring-ului, pe portalul guvernamental al datelor deschise, precum și asigurarea unui mecanism centralizat pentru verificarea datelor comunicate și a rapoartelor, oferind totodată posibilitatea de monitorizare în timp real a datelor colectate;
   16. ținerea SICBI, gestionarea unui volum mare de date și informații, precum și obținerea rapoartelor statistice de la o singură sursă;
   17. organizarea controlului datelor, asigurarea acumulării informației de tipul și calitatea stabilită.
2. Pentru asigurarea obiectivelor menționate la pct. 7, la proiectarea, realizarea și implementarea SICBI trebuie să se țină cont de următoarele principii de bază:
   1. *principiul legalității*, care presupune crearea și exploatarea SICBI în conformitate cu legislația, precum și cu normele și standardele internaționale recunoscute în domeniu;
   2. *principiul autenticității datelor*, conform căruia toate datele din sistemele informaționale ale participanților la schimbul de date, furnizate prin intermediul platformei de interoperabilitate (MConnect) și al serviciilor de rețea, se prezumă a fi autentice, se consideră integre și veridice, precum și stau la baza actelor juridice, iar furnizorii de date sunt obligați să asigure integritatea și veridicitatea acestora;
   3. *principiul temeiniciei datelor*, care prevede confirmarea legitimității fiecărei acțiuni și a fiecărui bloc de date introdus în SICBI, precum și faptul că înregistrarea datelor se efectuează doar în baza înscrierilor din documentele acceptate ca surse de date/informații;
   4. *principiul de audit al sistemului*, care presupune înregistrarea informației referitoare la modificările survenite, pentru a permite reconstituirea istoricului unui document sau a unei stări a acestuia o etapă anterioară anumită;
   5. *principiul accesibilității și al integrabilității*, care presupune că SICBI este construit ca o entitate integrată, care poate fi accesată de utilizatori printr-o interfață unică. De asemenea, SICBI permite extinderea și dezvoltarea sa ulterioară pe baza utilizării unor standarde transparente în domeniul tehnologiei informației și al comunicațiilor;
   6. *principiul confidențialității*, care implică asigurarea nivelului necesar de securitate a SICBI pentru a proteja datele și subsistemele componente împotriva utilizării lor neautorizate sau împotriva divulgării datelor confidențiale;
   7. *principiul interoperabilității* sistemelor informaționale, care presupune că sistemele informaționale au capacitatea tehnică și organizatorică să ofere participanților posibilitatea de a reutiliza datele prin schimb de date;
   8. *principiul extensibilității*, care oferă posibilitatea de ajustare, de extindere și completare a SICBI cu noi funcții sau de îmbunătățire a celor existente;
   9. *principiul dezvoltării progresive*, potrivit căruia elaborarea SICBI și modificarea permanentă a componentelor sale se efectuează în conformitate cu tehnologiile informaționale curente;
   10. *principiul consecutivității*, care presupune elaborarea și implementarea proiectului de creare etapizată a SICBI;
   11. *principiul veridicității datelor*, care presupune furnizarea și introducerea datelor în SICBI doar prin canale securizate și autentificate:
       1. veridicitatea datelor se referă la conformitatea informației transpuse pe suport informațional sau păstrate pe suport de hârtie (acte), parte a SICBI;
       2. integritatea ansamblului de date se referă la forma și starea fluxului de date și presupune că acestea își păstrează conținutul și sunt interpretate univoc în condițiile unor influențe imprevizibile. Integritatea datelor se consideră păstrată, dacă acestea nu au fost denaturate și/sau deteriorate (radiate);
   12. *principiul controlului formării și al utilizării* SICBI constă în distribuirea funcționalităților aplicației în utilizare și include ansamblul de măsuri tehnico-organizatorice legate de software, care asigură gestionarea resurselor informaționale de stat, fiabilitatea și corectitudinea păstrării și utilizării datelor conform legislației în vigoare, precum și menținerea sustenabilă a accesului la informații pentru utilizatorii SICBI;
   13. *principiul de simplitate și comoditate a utilizării* SICBI, care presupune proiectarea și realizarea tuturor aplicațiilor, a mijloacelor tehnice și de program, accesibile utilizatorilor SICBI, bazate pe principii de concepție exclusiv vizuale, ergonomice și logice;
   14. *principiul securității informaționale*, care presupune asigurarea unui nivel optim a integrității, unicității în utilizare, accesibilității și a eficienței protecției datelor împotriva pierderii, denaturării, distrugerii și utilizării neautorizate;
   15. *principiul perspectivei reutilizării datelor*, care constă în dezvoltarea și implementarea componentelor funcționale ale SICBI, oferind posibilitatea reutilizării lor pentru alte procese sau în perspectiva de a asigura posibilități de dezvoltare a unor noi funcționalități.

**Capitolul II**

**SPAȚIUL JURIDICO-NORMATIV AL SICBI**

1. Activitatea SICBI este reglementată de următoarele acte normative în domeniul informatizării:
   1. Legea nr. 467/2003 cu privire la informatizare și la resursele informaționale de stat;
   2. Legea nr. 71/2007 cu privire la registre;
   3. Legea nr. 239/2008 privind transparența în procesul decizional;
   4. Legea nr. 254/2016 cu privire la infrastructura națională de date spațiale;
   5. Legea nr. 142/2018 cu privire la schimbul de date și interoperabilitate;
   6. Legea nr. 124/2022 privind identificarea electronică și serviciile de încredere;
   7. Legea nr. 148/2023 privind accesul la informațiile de interes public;
   8. Hotărârea Guvernului nr. 562/2006 cu privire la crearea sistemelor și resurselor informaționale automatizate de stat;
   9. Hotărârea Guvernului nr. 733/2006 cu privire la Concepția guvernării electronice;
   10. Hotărârea Guvernului nr. 710/2011 cu privire la aprobarea Programului strategic de modernizare tehnologică a guvernării (e-Transformare);
   11. Hotărârea Guvernului nr.656/2012 cu privire la aprobarea Programului privind Cadrul de Interoperabilitate;
   12. Hotărârea Guvernului nr. 857/2013 cu privire la Strategia națională de dezvoltare a societății informaționale „Moldova Digitală 2020”;
   13. Hotărârea Guvernului nr. 1090/2013 privind serviciul electronic guvernamental de autentificare și control al accesului (MPass);
   14. Hotărârea Guvernului nr. 128/2014 privind platforma tehnologică guvernamentală comună (MCloud);
   15. Hotărârea Guvernului nr. 405/2014 privind serviciul electronic guvernamental integrat de semnătură electronică (MSign);
   16. Hotărârea Guvernului nr. 708/2014 privind serviciul electronic guvernamental de jurnalizare (MLog);
   17. Hotărârea Guvernului nr. 201/2017 privind aprobarea Cerințelor minime obligatorii de securitate cibernetică;
   18. Hotărârea Guvernului nr. 737/2017 pentru aprobarea Regulamentului cu privire la normele de creare a serviciilor de rețea și termenul de implementare a acestora;
   19. Hotărârea Guvernului nr. 738/2017 pentru aprobarea Regulamentului cu privire la normele de creare și actualizare a metadatelor pentru seturile și serviciile de date spațiale;
   20. Hotărârea Guvernului nr. 414/2018 cu privire la măsurile de consolidare a centrelor de date în sectorul public și de raționalizare a administrării sistemelor informaționale de stat;
   21. Hotărârea Guvernului nr. 254/2018 pentru aprobarea Regulamentului cu privire la normele de partajare a seturilor de date spațiale și a serviciilor aferente între entitățile publice și terți;
   22. Hotărârea Guvernului nr. 683/2018 pentru aprobarea Regulamentului cu privire la normele de aplicare care stabilesc modalitățile tehnice de interoperabilitate și armonizare a seturilor și serviciilor de date spațiale, precum și termenul de implementare;
   23. Hotărârea Guvernului nr. 211/2019 privind platforma de interoperabilitate (MConnect);
   24. Hotărârea Guvernului nr. 376/2020 pentru aprobarea Conceptului serviciului guvernamental de notificare electronică (MNotify) și a Regulamentului privind modul de funcționare și utilizare a serviciului guvernamental de notificare electronică (MNotify);
   25. Hotărârea Guvernului nr. 323/2021 pentru aprobarea Conceptului Sistemului informațional ,,Catalogul semantic” și a Regulamentului privind modul de ținere a Registrului format de Sistemul informațional ,,Catalogul semantic”;
   26. Hotărârea Guvernului nr. 180/2022 pentru aprobarea Regulamentului privind modul de funcționare și utilizare a serviciului guvernamental de livrare (MDelivery)
   27. Ordinul ministrului dezvoltării informaționale nr. 78/2006 cu privire la aprobarea reglementării tehnice „Procesele ciclului de viață al software-ului” RT 38370656 - 002:2006.
2. Activitatea SICBI este reglementată de următoarele actele normative în domeniul cadastrului bunurilor imobile:
   1. Codul fiscal nr. 1163/1997;
   2. Codul civil nr. 1107/2002;
   3. Codul urbanismului și construcțiilor nr. 434/2023;
   4. Codul funciar nr. 22/2024;
   5. Legea nr. 1530/1993 privind ocrotirea monumentelor;
   6. Legea cadastrului bunurilor imobile nr. 1543/1998;
   7. Legea nr.778/2001cu privire la geodezie și cartografie;
   8. Legea nr. 989/2002 cu privire la activitatea de evaluare;
   9. Legea nr. 354/2004 privind formarea bunurilor imobile;
   10. Legea nr. 121/2007 privind administrarea și deetatizarea proprietății publice;
   11. Legea nr. 151/2017 cu privire la sistemul de adrese;
   12. Legea nr. 29/2018 privind delimitarea proprietății publice;
   13. Legea nr. 290/2024 privind evidența rețelelor edilitare;
   14. Hotărârea Guvernului nr. 984/1998 cu privire la unele măsuri pentru urgentarea procesului de împroprietărire;
   15. Hotărârea Guvernului nr. 1030/1998 despre unele măsuri privind crearea cadastrului bunurilor imobile;
   16. Hotărârea Guvernului nr. 670/2003 despre aprobarea Programului de măsuri privind implementarea noului sistem de evaluare a bunurilor imobile în scopul impozitării;
   17. Hotărârea Guvernului nr. 1518/2003 despre crearea Sistemului informațional automatizat „Registrul de stat al unităților administrativ-teritoriale și al adreselor”

**Capitolul III**

**SPAȚIUL FUNCȚIONAL AL SICBI**

1. Funcțiile de bază ale SICBI sunt următoarele:
   1. formarea componentelor resursei informaționale, înregistrarea inițială a datelor resurselor informaționale existente și a atributelor informaționale. Actualizarea datelor din SICBI se realizează prin reînnoirea sistematică a bazei de date, în cazul schimbării sau al completării atributelor informaționale. În cazul modificărilor/actualizărilor sau completărilor atributelor informaționale, se modifică resursele informaționale stocate în SICBI, cu păstrarea informației în arhiva electronică conform legislației. Toate schimbările în SICBI se păstrează în ordine cronologică, iar radierea datelor nu presupune excluderea fizică a datelor din registru, doar schimbarea statutului acestora.;
   2. înregistrarea primară a bunurilor imobile, actualizarea, stocarea, modificarea și arhivarea datelor;
   3. furnizarea informației prin schimb de date și interoperabilitate, consumul și integrarea datelor din alte sisteme informaționale;
   4. generarea rapoartelor statistice și analitice pe baza atributelor informaționale ale SICBI;
   5. furnizarea eficientă a datelor din resursele informaționale de stat de către autoritățile administrației publice locale. SICBI oferă instrumente tehnologice de integrare a soluțiilor informatice existente (sisteme informatice deja implementate), în scopul completării fluxului informativ la nivelul autorităților administrației publice locale și al centralizării datelor la nivelul întâi, al doilea și la nivel special (zone strategice cu statut special) ale unităților administrativ‑teritoriale. Nivelul de completare a resurselor informaționale în SICBI, accesibile prin intermediul platformei web digitalizate, servește drept suport pentru administrarea, organizarea și planificarea teritoriului de către autoritățile administrației publice locale, prin utilizarea instrumentelor oferite de aplicațiile integrate în interfața SICBI;
   6. organizarea suportului informațional, care presupune că informațiile din baza de date a SICBI sunt furnizate în funcție de nivelul de acces stabilit atât pentru utilizatori, cât și pentru registratori sau furnizorii de date. Utilizatorii datelor din SICBI sunt obligați să le folosească exclusiv în scopuri legale;
   7. stabilirea nivelului de acces al utilizatorului, care presupune că nivelul de acces al utilizatorului SICBI la informația solicitată este stabilit de legislație în funcție de statutul său juridic și de regimul juridic al informației;
   8. securitatea și protecția informațiilor este asigurată la toate etapele de colectare, de stocare și de utilizare a resurselor informaționale de stat gestionate de SICBI.
2. Gestionarea resurselor informaționale prin intermediul interfeței utilizatorului din SICBI reprezintă principala componentă funcțională care permite utilizatorilor să lanseze componentele SICBI pentru a obține acces și pentru a gestiona resursele informaționale disponibile. Această componentă furnizează instrumente necesare pentru:
   1. formarea și gestionarea bazelor de date a componentelor SICBI în cadrul executării funcțiilor de înregistrare a datelor (vizualizarea, descărcarea), prin înregistrarea, actualizarea și arhivarea datelor;
   2. integrarea și administrarea a bazelor de date componente ale SICBI;
   3. organizarea accesului la date, asigurarea vizualizării și descărcarea datelor prin servicii de rețea pe portalul tematic a cadastrului bunurilor imobile;
   4. asigurarea calității informației, crearea și menținerea componentelor și monitorizarea datelor înregistrate în SICBI;
   5. protejarea datelor prin mecanisme de securitate bine determinate, aplicarea politicii de securitate în conformitate cu nivelul serviciilor web;
   6. integritatea informațiilor și autenticitatea utilizatorilor prin intermediul mecanismelor de autentificare;
   7. accesarea notificărilor privind evenimentele referitoare la procesarea resurselor informaționale;
   8. schimbul de date cu sistemele informaționale de stat, realizat prin accesarea interfețelor destinate schimbului reciproc de date prin intermediul platformei de interoperabilitate (MConnect) și al serviciilor de rețea;
   9. jurnalizarea și arhivarea evenimentelor;
   10. executarea procedurilor automate, a funcționalităților de declanșare și de funcționare în regim automat a unui șir de funcționalități ale SICBI, în vederea utilizării raționale a resurselor-server, a lansării serviciilor specifice pentru funcționarea acestuia și a furnizării, la momentul oportun, a datelor pentru utilizatorii autorizați.
3. La accesarea SICBI, portalul web generează o interfață ergonomică, intuitivă și accesibilă tuturor tipurilor de utilizatori, prin intermediul unui explorator web. Interfața de utilizator al SICBI reprezentă un design grafic, distinct și adaptabil pentru majoritatea dispozitivelor utilizate (calculator, notebook, tabletă, smartphone).
4. Contururile funcționale de bază distribuie rolurile, funcțiile integrate ale fiecărui contur și nivelul de accesibilitate pentru actualizarea, încărcarea seturilor de date și completarea datelor în SICBI, precum și diferențiază și furnizează o interfață personalizată fiecărui contur funcțional de bază.

Contururile funcționale de bază care definesc rolurile de rețea ale SICBI sunt următoarele:

* 1. conturul funcțional de evidență și actualizare a ***caracteristicelor tehnice*** ale bunurilor imobile dispune de următoarele funcții necesare pentru înregistrarea, evidența și pentru actualizarea informației:
     1. instrumente GIS și CAD pentru introducerea și modificarea informației grafice despre bunurile imobile;
     2. înregistrarea, actualizarea și evidența modificărilor în timp a informației atributive și grafice despre bunurilor imobile;
     3. verificarea informației stocate, cu afișarea rapoartelor de erori;
     4. vizualizarea bunurilor imobile și a informației atributive aferente acestora;
     5. descărcarea, exportarea și schimbul de seturi de date prin servicii de rețea;
     6. generarea automatizată a rapoartelor statistice și a planurilor bunurilor imobile;
     7. structurarea informației și gestionarea hotarelor sectoarelor cadastrale pentru atribuirea automată a numerelor cadastrale, în scopul administrării eficiente a identificatorilor unici (numărul cadastral), asigurând astfel unicitatea acestora și interconectarea obiectelor informaționale din diferite contururi;
     8. evidența, atribuirea și rezervarea numerelor cadastrale pentru terenuri, clădiri, precum și a numerelor de identificare a încăperilor componente ale planului de nivel;
     9. funcționalitate de încărcare a pachetului digital de către executantul lucrării cu verificarea automatizată a conținutului acestuia;
     10. actualizarea automatizată a planului digital și/sau a planului de nivel după aprobarea pachetului digital de către responsabilul pentru recepția a lucrării cadastrale;
     11. transmiterea automatizată a raportului lucrării și altor acte întocmite în cadrul lucrării de recepție în arhiva digitala a SICBI;
     12. jurnalizarea modificărilor;
     13. posibilitatea de a compara versiunile planurilor digitale anterioare;
     14. crearea metadatelor;
     15. mecanisme de validare și auditare a datelor;
  2. conturul funcțional de evidență și actualizarea ***drepturilor de proprietate și alte drepturi reale sau drepturile de creanță, faptele sau raporturile juridice asociate*** bunului imobil dispune de următoarele funcții necesare pentru înregistrarea, evidența și actualizarea informației:
     1. funcționalitatea sistemului care permite înregistrarea, actualizarea și monitorizarea drepturilor de proprietate, a altor drepturi reale limitative și a notărilor aferente bunurilor imobile de către persoanele autorizate;
     2. asigurarea cu drepturi de acces diferențiat în funcție de rolul utilizatorului;
     3. aplicarea măsurilor de criptare și anonimizare pentru datele cu caracter personal în conformitate cu legislația în vigoare;
     4. structurarea informațiilor despre proprietari, prin preluarea automată a datelor din Registrul de Stat al Populației, Registrul de Stat al Unităților de Drept, utilizând identificatori unici (IDNP/IDNO) prin mecanisme de interoperabilitate.
     5. asigurarea interconectării cu conturul destinat caracteristicelor tehnice ale bunurilor imobile și asocierea bunului imobil, prin intermediul identificatorilor unici (numărul cadastral), cu dreptul de proprietate, proprietarii și documentele justificative;
     6. actualizarea automată prin sincronizarea cu alte registre de stat prin mecanisme de interoperabilitate;
     7. posibilitatea de actualizare în masă a informațiilor cu validarea automată a datelor introduse;
     8. verificarea completitudinii informației introduse și alertarea pentru erori sau lipsuri;
     9. corelarea automată între istoricul tranzacțiilor și datele curente;
     10. încărcarea, gestionarea și asocierea automatizată a documentelor justificative în arhiva digitala a IPCBI;
     11. posibilități de căutare după metadate;
     12. integrare cu registre de stat și alte sisteme de verificare pentru verificarea autenticității documentelor și a semnăturilor digitale;
     13. alerte pentru modificările în drepturile reale sau limitative (sechestre, notificări, etc.) cu informarea automată a părților implicate;
     14. jurnalizarea și auditul modificărilor efectuate asupra datelor;
     15. generarea automată de rapoarte statistice și extrase;
     16. exportul și schimbul de date prin servicii de rețea.
  3. conturul funcțional de evidență și actualizare a ***valorii estimate*** pentru bunurile imobile înregistrate în SICBI dispune de următoarele funcții necesare pentru înregistrarea, evidența și actualizare a informației:
     1. sistem de calcul automatizat al valorii estimate a bunurilor imobile bazat pe modele de evaluare masivă pentru diferite categorii de bunuri, zone valorice și caracteristici tehnice;
     2. asigurarea interoperabilității cu celelalte componente ale SICBI pentru identificarea automatizată a parametrilor necesari evaluării, precum categoria bunului imobil, amplasarea acestuia pentru determinarea zonei valorice și caracteristicile tehnice disponibile în registrele și sistemele conexe, etc.
     3. actualizarea periodică, conform cadrului normativ în vigoare, în mod automat sau manual la modificarea unor caracteristici ale bunului imobil;
     4. păstrarea și accesarea unui istoric complet al valorilor estimate aplicate pe durata fizică de viață a bunului imobil;
     5. funcționalități pentru verificarea consistenței și acurateței datelor introduse, cu raportarea erorilor identificate.
     6. generarea automatizată a rapoartelor specifice și statistice precum și a certificatelor de valoare;
     7. posibilități de vizualizare grafică a bunurilor imobile și zonelor valorice;
     8. emiterea notificărilor automate către părți relevante în cazul modificării valorii estimate sau altor actualizări relevante;
     9. corelarea cu indicatorii de piață;
     10. instrumente pentru simularea modificărilor pe baza unor scenarii sau modele cu generarea unor analize de impact;
     11. notificarea automată a necesității de reevaluare a valorii estimate conform termenelor legale sau în cazul schimbării parametrilor proprietății.
  4. conturul funcțional de ***arhivare și sistematizare a actelor*** primite, înregistrate, întocmite și eliberate în cadrul SICBI, dispune de următoarele funcții necesare pentru înregistrarea, evidența și actualizare a informației:
     1. înregistrarea automată și manuală a actelor primite, întocmite sau eliberate, cu metadate aferente;
     2. organizarea documentelor pe categorii asigurând acces rapid la informații;
     3. păstrarea documentelor într-un format digital securizat, cu posibilitatea de căutare și accesare după criterii precum număr cadastral, dată sau categorie de document.
     4. evidența și monitorizarea fluxului documentelor, urmărirea traseului fiecărui document de la recepționare până la arhivare, cu jurnalizare automată a operațiunilor efectuate asupra acestuia;
     5. modificarea sau completarea datelor legate de documente pe baza actualizărilor din alte module ale SICBI, utilizând identificatori unici cum ar fi numărul cadastral;
     6. mecanisme automate de validare a documentelor încărcate, pentru a asigura completitudinea și conformitatea acestora cu cerințele legale;
     7. asigurarea interoperabilității cu celelalte module, utilizând identificatori unici cum ar fi numărul cadastral, pentru acces rapid la documentele relevante asociate bunurilor imobile sau drepturilor aferente acestora;
     8. generarea automată a documentelor necesare în procesul de administrare și stocarea acestora în arhiva digitală, inclusiv posibilitatea aplicării semnăturii digitale automatizat la înregistrarea în sistem prin utilizarea cheii publice;
     9. emiterea notificărilor pentru documentele care necesită reexaminare, prelungire sau transfer în arhiva permanentă;
     10. gestionarea drepturilor de acces la arhivă în funcție de rolurile utilizatorilor, cu măsuri suplimentare de protecție pentru documentele sensibile;
     11. posibilitatea descărcării și partajării documentelor în format digital, cu păstrarea evidenței acestor acțiuni;
     12. jurnalizarea acțiunilor și modificărilor;
     13. actele generate în SICBI în urma prestării serviciilor publice, eligibile pentru livrare, vor fi expediate prin serviciul guvernamental de livrare (MDelivery), în conformitate cu prevederile Regulamentului privind funcționarea și utilizarea acestui serviciu.

**Capitolul IV**

**STRUCTURA ORGANIZAȚIONALĂ A SICBI**

1. Proprietarul SICBI este statul.
2. Posesorul SICBI este Agenția Geodezie, Cartografie și Cadastru, care reprezintă autoritatea publică, responsabilă de implementarea politicilor statului în domeniul geodezie, cartografie, geoinformatică și teledetecție, infrastructura de date spațiale, cadastrul bunurilor imobile și evaluarea bunurilor imobile.
3. Deținătorul SICBI este Instituția Publică Cadastrul Bunurilor Imobile (IPCBI), responsabilă de implementarea politicilor în domeniul creării și ținerii cadastrului bunurilor imobile, care asigură crearea, mentenanța, dezvoltarea SICBI și implementarea cerințelor de securitate conform legislației.
4. Administratorul tehnic al SICBI este Instituția Publică Serviciul Tehnologia Informației și Securitate Cibernetică, care își exercită atribuțiile în conformitate cu actele normative în domeniul administrării tehnice și al menținerii sistemelor informaționale de stat.
5. Furnizorii de date pentru SICBI sunt:
   1. instituția de implementare, structurile sale teritoriale și întreprinderile publice sau private care dispun de ingineri cadastrali certificați și furnizează date pentru SICBI rezultate din lucrări cadastrale supuse procedurii de recepție;
   2. autoritățile publice și titularii de drepturi asupra bunurilor imobile care depun solicitări pentru înregistrarea, modificarea sau radierea bunurilor imobile, a drepturilor și restricțiilor asociate acestora, furnizând astfel date relevante pentru SICBI, inclusiv pentru evaluarea în scopuri fiscale;
   3. autorități publice care dețin resurse informaționale oficiale sau registre de stat relevante pentru SICBI și care asigură prin interoperabilitate datele necesare funcționării sistemului;
   4. alte surse de date relevante pentru ținerea și dezvoltarea cadastrului utilizate de registratorii SICBI pentru înregistrarea, actualizarea și radierea datelor.
6. Registratorii datelor în SICBI sunt:
   1. Pentru componenta grafică: inginerii cadastrali certificați, angajații IPCBI, responsabili de verificarea și recepția lucrărilor cadastrale;
   2. Pentru componenta drepturilor:
7. registratori ai drepturilor de proprietate și al altor drepturi reale, angajații IPCBI și notării;
8. executorii judecătorești, în contextul măsurilor judiciare ce implică bunurile imobile (ex. sechestre, vânzări forțate);
   1. Pentru componenta valorii cadastrale: angajații IPCBI, evaluatori, implicați în actualizarea valorilor estimate și altor informații relevante;
   2. Totodată pot fi implicați și alți profesioniști autorizați conform legislației în vigoare, implicați în activități de actualizare a datelor cadastrale.
9. Utilizatorii datelor SICBI sunt:
   1. Agenția Geodezie, Cartografie și Cadastru, care utilizează SICBI pentru generarea rapoartelor statistice, gestionarea datelor geospațiale și calcularea indicatorilor la nivel național;
   2. autoritatea administrației publice locale, care utilizează SICBI pentru administrarea și planificarea teritoriului aflat în jurisdicția lor, precum și pentru gestionarea taxelor și impozitelor locale;
   3. alte autorități ale administrației publice centrale și alte autorități administrative, în scopuri administrative sau de reglementare;
   4. persoanele fizice și juridice, care utilizează datele cadastrale în scopuri personale, comerciale, de cercetare sau investiții, conform legislației în vigoare, iar accesarea informațiilor documentate despre sine poate fi accesată prin intermediul Portalului guvernamental al cetățeanului;
   5. ;instituțiile financiare și de credit, pentru evaluarea garanțiilor imobiliare și alte scopuri legate de creditele garantate;
   6. instituțiile de justiție și ordine publică, inclusiv instanțele de judecată și organele de urmărire penală, în scopuri juridice sau de investigare;
   7. profesioniști autorizați, precum inginerii cadastrali, experții tehnici, avocații, arhitecții sau planificatorii urbani, pentru utilizări specifice în domeniile lor de activitate.
10. Posesorul SICBI urmează să estimeze și să prezinte Instituției Publice „Serviciul Tehnologia Informației și Securitate Cibernetică” resursele TI necesare pentru găzduirea SICBI pe platforma tehnologică guvernamentală comună (MCloud), în conformitate cu Hotărârea Guvernului nr. 128/2014 privind platforma tehnologică guvernamentală comună (MCloud). În baza estimărilor se vor planifica și se vor aloca resursele TI necesare. Urmare a dării în exploatare a platformei SICBI, Posesorul va încheia cu Administratorul tehnic Acordul privind administrarea tehnică și menținerea platformei SICBI, care va include activitățile minime privind administrarea tehnică și menținerea platformei SICBI , precum și volumul acestora. În baza Acordului vor fi estimate cheltuielile pentru administrarea tehnică a SICBI care urmează a fi acoperite din bugetul de stat, prin intermediul granturilor oferite Instituției Publice „Serviciul Tehnologia Informației și Securitate Cibernetică”, de către fondator.

**Capitolul V**

**DOCUMENTELE SICBI**

1. Documentele de bază ale SICBI se clasifică, în funcție de faza procesului de executare, după cum urmează:
   1. *documente de intrare*, care reprezintă actele de baza în temeiul cărora are loc înregistrarea, actualizarea sau modificarea datelor în SICBI: rapoartele lucrărilor cadastrale, actele justificative a dreptului de proprietate sau a altor drepturi reale limitative, actele ce servesc ca temei pentru înscrierea provizorie sau notarea, formulare pentru colectarea datelor tehnice în scopul evaluării, precum și alte acte prevăzute de cadrul legislativ în vigoare;
   2. *documente de ieșire*, obținute ca urmare a procesării și sistematizării datelor din toate componentele SICBI: extrasul din registrul bunurilor imobile, certificatul privind valoarea bunului imobil, planul cadastral al bunului imobil, avizul de recepție a lucrării cadastrale, precum și alte acte prevăzute de cadrul legislativ în vigoare;
   3. *documente tehnologice*, descrierea clasificatoarelor utilizate în SICBI, documente ale SICBI de descriere a formatului datelor interne, șabloane ale formularelor, ghiduri de utilizare și administrare a SICBI, rapoarte de neconformitate, registre ce asigură funcționarea proceselor interne, rapoarte de audit, alte documente necesare pentru operarea eficientă a sistemului.
2. Arhivarea documentelor:
   1. SICBI permite arhivarea datelor și a documentelor în formă electronică, în scopul de a eficientiza procesul de prelucrare, de actualizare și de furnizare а informației documentate;
   2. Prin intermediul SICBI se asigură semnarea electronică a informațiilor înregistrate.

**Capitolul VI**

**SPAȚIUL INFORMAȚIONAL AL SICBI**

1. Spațiul informațional al SICBI cuprinde totalitatea obiectelor informaționale ale componentelor sistemului incluzând datele, atributele și identificatorii asociați fiecărui obiect informațional.
2. Ținând cont de scopul și de obiectivele SICBI, sunt identificate obiectele informaționale de care trebuie să se țină cont la elaborarea acestuia. Principalele obiectele informaționale destinate realizării obiectivelor SICBI se caracterizează prin următoarele particularități:
   1. *unicitatea datelor*, care semnifică că fiecare obiect informațional inserat în SICBI este identificat printr-un identificator unic, care asigură diferențierea clară față de alte obiecte similare și eliminarea dublurilor în sistem. Unicitatea este garantată prin mecanisme automate de validare și interoperabilitate cu alte registre;
   2. *starea obiectului informațional*, care presupune că fiecare obiect informațional are stare definită conform prevederilor cadrului legal în vigoare;
   3. *comportamentul obiectului informațional*, care este descris printr-o serie de evenimente/scenarii prin care poate trece acesta și care sunt gestionate prin reguli predefinite în SICBI, care asigură trasabilitatea și conformitatea proceselor.
   4. *interoperabilitatea datelor*, care presupune obiectele informaționale sau atributele acestora pot fi integrate cu alte registre și sisteme informaționale pentru a asigura coerența și actualizarea automată a datelor;
   5. *structura și descrierea obiectelor informaționale,* care presupune ca obiectele sunt structurate pe categorii și mai multe nivele, asigurând o structură standardizată ce permite gestionarea eficientă și rapidă a datelor;
   6. *protecția obiectelor informaționale,* care presupune că accesul la obiectele informaționale este reglementat strict în funcție de rolurile utilizatorilor;
3. În conformitate cu componentele SICBI, obiectele informaționale pot fi:
   1. Obiectele informaționale ce descriu ***caracteristicile fizice*** ale bunurilor imobile și reprezintă obiecte spațiale care se înregistrează în componenta destinată ***caracteristicilor tehnice*** ale bunurilor imobile, identificate prin identificatori unici, irepetabili și conțin un set de date spațiale și descriptive ce identifică forma, parametrii și dimensiunile obiectelor spațiale:
      1. „sector cadastral” – obiect spațial care este format în cadrul unui hotar UAT I (hotarul este generat din componenta destinată ***unităților administrativ-teritoriale și al adreselor***) având scopul de a menține numere cadastrale unice pentru obiectele imobiliare pe întreg teritoriul țării;
      2. „terenul” - descrie o parte din teritoriul unui sector cadastral;
      3. „clădire” – descrie clădirea/construcția amplasată pe terenul din sector;
      4. „componente” – descrie componentele clădirii/încăperii izolate amplasată pe terenul din sector (în cazul în care există);
      5. „nivel”- descrie un nivel din clădirea amplasate pe terenul din sector;
      6. ”încăpere izolată” - descrie partea interioară a unei construcții, separată de alte părți adiacente ale acestei construcții prin pereții sau prin despărțituri fără goluri pentru uși, având ieșire separată pe palierul scării, în coridor comun, în curte sau în stradă din clădirea amplasată pe terenul din sector (în cazul în care există);
      7. „încăpere” – descrie încăperea din cadrul încăperii izolate sau din cadrul clădirii amplasată pe terenul din sector;
      8. „grevări” – obiecte spațiale care descriu restricțiile impuse terenului, clădirii sau încăperii izolate;
      9. „zona valorică” - utilizată pentru a clasifica și organiza informațiile legate de evaluarea valorii unor bunuri imobile, tranzacții sau obligații fiscale, pe baza unor criterii geografice, economice sau sectoriale
   2. Obiectele informaționale înregistrate în componenta destinată ***drepturilor de proprietate și altor drepturi reale asociate***, identificate prin identificatori unici, irepetabili în cadrul componentei, și includ un set de date descriptive corelate cu obiectele spațiale și caracteristicile tehnice ale bunurilor imobile:
      1. „dreptul de proprietate” – obiect informațional ce cuprinde un ansamblu de date stabilite de legislație, care reflectă dreptul de proprietate asupra unui bun imobil;
      2. „grevarea drepturilor patrimoniale” - obiect informațional ce conține date referitoare la sarcinile, obligațiile sau limitările impuse asupra drepturilor patrimoniale, stabilite conform legislației în vigoare;
      3. „notări” - obiect informațional ce conține mențiuni, prevăzute de legislație, pentru a evidenția drepturi, fapte sau acte juridice ce privesc un bun imobil sau titularii acestuia.
      4. „interdicții” - obiect informațional ce cuprinde date privind limitări sau restricții stabilite prin lege, hotărâri judecătorești sau convenții, care împiedică temporar sau definitiv exercitarea anumitor drepturi patrimoniale asupra unui bun imobil.
   3. Obiectele informaționale care se înregistrează în componenta destinată ***valorii estimate*** a bunurilor imobile, identificate prin indicatori unici, irepetabili în cadrul componentei, și conțin parametri economici ai bunului imobil:
      1. „unitatea de evaluare” - obiect informațional de bază în procesul de evaluare, care reprezintă bunul imobil identificat prin caracteristici consumate din alte componente și care stochează valoarea estimată determinată în cadrul procesului de evaluare;
      2. „model de evaluare masivă” – obiect informațional care definește formula de calcul utilizată pentru determinarea valorii estimate a bunului imobil, în funcție de modul de folosință și de alți parametri relevanți specifici zonei valorice și caracteristicilor economice ale bunului;
   4. Obiecte informaționale care se înregistrează în componenta destinată ***arhivării și sistematizării actelor*** în arhiva digitală:
      1. „documentația tehnică” - obiect informațional care include date și materiale tehnice referitoare la bunurile imobile, cum ar fi rapoarte ale lucrărilor cadastrale, dosare tehnice existente în arhivă pe suport de hârtie, alte acte ce descriu caracteristicele tehnice elaborate conform cerințelor normative.
      2. „documentația juridică” - obiect informațional ce conține acte și informații juridice care atestă drepturile patrimoniale asupra bunurilor imobile, alte drepturi reale limitative, sechestre, notări și alte acte prevăzute de legislația în vigoare.
      3. „documentația internă” - obiect informațional care integrează documente elaborate sau utilizate intern în scopul organizării funcționării eficiente și asigurării prestării serviciilor cadastrale, incluzând cereri, decizii ale executanților, procese-verbale, rapoarte administrative, notificări și alte acte operaționale relevante.
4. Identificatorii obiectelor informaționale sunt:
   1. numerele cadastrale atribuite la nivel de sector, teren, clădire sau unitate dintr-un condominiu, conform normelor legislative în vigoare.
   2. numărul nivelului, încăperii din cadrul unui nivel, componentei sau grevării, stabilit în conformitate cu legislația, care este asociat direct numărului cadastral al bunului imobil din care face parte;
   3. număr atribuit înscrisurilor înregistrate în sistemul informatic, generat consecutiv și automat de sistem, fiind asociat numărului cadastral al bunului imobil la care se referă;
5. Datele SICBI reprezintă totalitatea atributelor obiectelor informaționale.
6. Structura și conținutul atributelor obiectelor informaționale, pentru fiecare componentă, sunt stabilite în actele normative emise și aprobate, în conformitate cu legislația în vigoare, de autoritatea administrativă centrală responsabilă de domeniul cadastrului.
7. Scenariul de bază aferent unui obiect informațional reprezintă un număr de evenimente (incluse în sistem) ce se pot întâmpla cu obiectul informațional. În SICBI sunt incluse următoarele evenimente:
   1. înregistrarea primară a obiectului informațional în sistem;
   2. actualizarea/modificarea obiectului informațional în sistem;
   3. formarea unui nou obiect informațional din contul unui obiect înregistrat prin separare, divizare, combinare sau comasare;
   4. eliminarea/stingerea obiectului informațional în sistem;
   5. furnizarea și interoperabilitatea informației prin schimb de date existente în alte registre și sisteme informaționale funcționabile;
   6. evidența și monitorizarea schimbărilor în configurația sau atributele obiectului informațional;
   7. arhivarea obiectelor informaționale;
8. Fluxul de date referitor la mecanismul de interoperabilitate al SICBI cuprinde procesele de interpolare a datelor din componentele interne și surse externe, combinarea acestora și formarea obiectelor informaționale specifice fiecărei componente, precum și furnizarea informației prin schimb de date și interoperabilitate, consumul de date din registrele și sistemele care conțin date relevante cadastrului bunurilor imobile. SICBI recepționează/actualizează și stochează datele și informațiile comunicate din surse oficiale.
9. SICBI interacționează și preia următoarele obiecte informaționale și date din sisteme și registre externe prin schimb și interoperabilitate de date:
   1. **Registrul de Stat al populației** – pentru schimbul automatizat de date aferent informației despre persoanele fizice (numărul de identificare, nume, prenume, data și anul nașterii, starea civilă și domiciliul) - cetățeni și rezidenți ai țării, contribuind la actualizarea și corectitudinea datelor despre titularii drepturilor de proprietate înregistrate în SICBI;;
   2. **Registrul de Stat al unităților de drept** – pentru schimbul automatizat de date aferent informației privind înregistrarea și evidența de stat a persoanelor juridice;
   3. **SI Registrul de stat al obiectivelor industriale și instalațiilor tehnice potențial periculoase** - pentru schimbul automatizat de date aferent evidenței și monitorizării obiectivelor industriale și instalațiilor tehnice care pot prezenta riscuri majore, asigurând integrarea acestor informații în contextul gestionării proprietăților imobile;
   4. **SI Registrul patrimoniului public și administrării proprietății de stat** - pentru schimbul automatizat de date aferent evidenței și administrării bunurilor imobile aflate în proprietatea statului, contribuind la asigurarea unei gestionări eficiente și transparente a patrimoniului public;
   5. **SI Cadastru funciar** – pentru schimbul automatizat de date aferent evidenței terenurilor și proprietăților funciare, asigurând corelarea datelor cadastrale cu informațiile despre utilizarea și clasificarea terenurilor;
   6. **SIA Cadastrul de stat al apelor** – pentru schimbul automatizat de date aferent evidenței și monitorizării corpurilor de apă, precum și pentru corelarea acestora cu terenurile și bunurile imobile adiacente;
   7. **SIA Registrul împuternicirilor electronice (MPower)** – pentru schimbul automatizat de date aferent evidenței împuternicirilor electronice, facilitând verificarea legalității tranzacțiilor și operațiunilor efectuate în cadrul SICBI de către persoane fizice și juridice;
   8. **Registrul monumentelor Republicii Moldova ocrotite de stat, care conține date cu referire la monumentele care fac parte din patrimoniul cultural** – pentru schimbul automatizat de date aferent evidenței și monitorizării bunurilor imobile care fac parte din patrimoniul cultural protejat, contribuind la corelarea acestora cu informațiile cadastrale pentru asigurarea notării statutului de monument;
   9. alte sisteme informaționale și registre ce conțin date relevante pentru SICBI.
10. Furnizorii și posesorii de date partajează resursele informaționale prin intermediul următoarelor sisteme informaționale:
    1. platforma de interoperabilitate (MConnect) – soluție tehnică destinată asigurării schimbului de date între sistemele informaționale deținute de posesorii de date, de participanții la schimbul de date, în conformitate cu Legea nr. 142/2018 cu privire la schimbul de date și interoperabilitate;
    2. servicii de rețea, care asigură integrarea datelor actualizate;
    3. servicii de vizualizare, care asigură interactivitatea utilizatorilor cu datele prin navigare, scalare (mărirea/micșorarea), rotire panoramică, suprapunere vizuală a seturilor de date spațiale, afișare a informațiilor explicative și a oricărui conținut pertinent al metadatelor;
    4. servicii de descărcare, care asigură posibilitatea de a descărca copiile seturilor de date spațiale și de a accesa direct a aceste date.
11. SICBI va interacționa cu următoarele platforme și sisteme informaționale partajate:
    1. platforma tehnologică guvernamentală comună (MCloud) – pentru găzduirea sistemului;
    2. platforma de interoperabilitate (MConnect) – pentru schimbul de date cu alte sisteme informaționale și registre de stat;
    3. serviciul electronic guvernamental de autentificare și control al accesului (MPass) – pentru autentificarea și controlul accesului în cadrul SICBI;
    4. serviciul electronic guvernamental de jurnalizare (MLog) – pentru asigurarea evenimentelor produse în SICBI;
    5. serviciul electronic guvernamental de notificare electronică (MNotify) – pentru notificările de sistem;
    6. serviciul electronic guvernamental integrat de semnătură electronică (MSign) – pentru semnarea documentelor electronice;
    7. catalogul semantic - pentru evidența metadatelor ca resurse informaționale.

**Capitolul VII**

**SPAȚIUL TEHNOLOGIC AL SICBI**

1. SICBI este centralizat, având o arhitectură cu multe nivele (nivel de bază de date, nivel de aplicație și nivel de interfață a utilizatorului) cu segregarea funcțiilor pe componente (module). Utilizarea unei asemenea abordări permite realizarea unei cuplări reduse între componente, cu responsabilități distincte și bine definite pentru fiecare componentă, precum și o implementare interactivă, oferind posibilitatea de operare a modificărilor și flexibilitate în procesul de implementare și menținere/ actualizare a sistemului.
2. Procesele tehnologice și mijloacele tehnice utilizate la crearea infrastructurii informaționale a SICBI se stabilesc de către dezvoltatorul sistemului în comun cu posesorul și deținătorul la etapele inițiale și ulterioare de elaborare și implementare a SICBI.
3. Produsele program și echipamentele SICBI trebuie să îndeplinească următoarele cerințe:
   1. să asigure posibilitatea stocării unor volume mari de informații;
   2. să asigure posibilitatea extinderii funcționale și a puterii de calcul (extensibilitate și scalabilitatea);
   3. să susțină prelucrarea distribuită a datelor, accesul la resurse atât în rețeaua locală, cât și în mediul Internet.
   4. să utilizeze un sistem unic de clasificare și de codare (unificare);
   5. să asigure o fiabilitate înaltă;
   6. să asigure consistența și completitudinea datelor;
   7. să susțină posibilitatea de modernizare continuă în procesul de exploatare.
4. Comunicarea între componentele și nivelurile SICBI este asigurată prin intermediul rețelelor de comunicații digitale securizate.
5. Arhitectura structurii SICBI este următoarea:
   1. SICBI activează pe baza tehnologiilor de tip container, care permit utilizarea rațională a resurselor;
   2. SICBI este găzduit pe platforma tehnologică guvernamentală comună (MCloud);
   3. SICBI asigură următoarele funcționalități generale:
      1. oferă utilizatorului instrumente necesare înregistrării/actualizării obiectelor informaționale și a informației atributive ale acestora;
      2. partajarea eficientă a informației între utilizatorii SICBI;
      3. crearea fluxurilor de proces automatizate, susținute de aplicații;
      4. accesul online, pe bază de servicii web, la informațiile necesare utilizatorilor;
      5. suportul tehnologic sigur și scalabil (mentenanță pentru corectarea erorilor și completările necesare), astfel încât să susțină numărul necesar de utilizatori;
      6. administrarea identității utilizatorilor și controlul accesului la toate resursele SICBI;
   4. SICBI implementează următoarele caracteristici generice:
      1. respectarea principiilor standard ale industriei de profil pentru utilizare prietenoasă;
      2. facilități de securitate și administrare de sistem;
      3. facilități de management al datelor (informațiilor), cu atribute de protecție corespunzătoare;
   5. Tipurile principale de standarde tehnologice utilizate vor fi:
      1. standardele datelor;
      2. standardul metadatelor;
      3. standardele schimburilor de informații;
      4. standardele căutării informațiilor;
      5. standardele de calitate;
      6. standardele de securitate.
6. La baza arhitecturii SICBI stă o viziune integrată, bazată pe bunele practici ale industriei tehnologiei informației și comunicațiilor.
7. SICBI trebuie să fie interoperabil și sincronizat, deoarece reprezintă o soluție informatică care integrează și efectuează schimbul reciproc de date cu alte sistemele informaționale.

**Capitolul VIII**

**ASIGURAREA SECURITĂȚII**

**INFORMAȚIONALE A SICBI**

1. Securitatea informațională implică protecția SICBI pe toată durata ciclului său de viață, la toate etapele și în procesele de creare, procesare, stocare și transmitere a datelor, împotriva tuturor acțiunilor fie accidentale sau intenționate, care ar putea provoca daune pentru proprietar și utilizatorii resurselor informaționale sau infrastructurii informaționale. Componentele includ cele mai recente soluții de securitate pentru aplicațiile web.
2. SICBI corespunde prevederilor legislației în domeniul protecției datelor cu caracter personal la prelucrarea acestora în cadrul sistemelor informaționale de date cu caracter personal, precum și Cerințelor minime obligatorii de securitate cibernetică, aprobate prin Hotărârea Guvernului nr. 201/2017.
3. În cadrul SICBI, se asigură generarea și păstrarea înregistrărilor de audit, prin jurnalizarea tuturor activităților utilizatorilor, indiferent de succesul acestora, precum și a tipurilor de operațiuni efectuate. Înregistrările de audit, inclusiv rezultatele operațiunilor, pot fi puse la dispoziția Centrului Național pentru Protecția Datelor cu Caracter Personal, la solicitarea autorităților publice, pentru investigarea eventualelor încălcări ale regimului de prelucrare sau protecție a datelor cu caracter personal. Procesul de jurnalizare constă din:
   1. monitorizarea și înregistrarea acțiunilor utilizatorului cu indicarea timpului și acțiunilor efectuate de utilizator. Acest proces este configurabil (de exemplu, per utilizator, obiect etc.) cu mai multe niveluri de auditare a acțiunilor utilizatorului;
   2. monitorizarea și înregistrarea activităților de utilizare a serviciilor web interne și externe;
   3. înregistrarea mesajelor de eroare și avertisment, cu procesarea și analiza automată a datelor, generând mesaje informative și structurate ce includ locația erorii, timpul operației, textul interogării SQL și valorile variabilelor;
   4. SICBI păstrează jurnalul tuturor modificărilor operate în bazele de date, inclusiv, tranzacții cu baze de date efectuate prin SICBI, modificările efectuate de administratorul bazei de date.
   5. datele jurnalizate se păstrează pe o perioadă de cel puțin 6 luni, apoi arhivate conform normelor de protecție a datelor;
   6. modificarea jurnalului este permisă exclusiv persoanelor autorizate, fiind interzisă tuturor utilizatorilor, inclusiv administratorului bazei de date.
4. SICBI include un subsistem configurabil care trimite automat notificări prin e-mail sau SMS (folosind infrastructura existenta) în cazul apariției erorilor critice (erori care au ca rezultat oprirea sistemului, pierderea datelor sau alte funcții care sunt de importanță critică pentru Client, care nu sunt livrate sau nu funcționează conform acordului).
5. Accesul la resursele SICBI (cum ar fi informații grafice, textuale sau documente) este gestionat printr-un sistem de control care reglementează: utilizatorul solicitant, scopul accesului, împuternicirile necesare, documentele justificative, tipul și condițiile de acces, precum și acțiunile autorizate. Sistemul specifică resursele informaționale și programele disponibile fiecărui utilizator, precum și operațiile permise (de exemplu, înregistrare, modificare, ștergere, citire, scriere, executare), utilizând mijloace tehnice și software dedicate. Accesul securizat presupune:
   1. Zonele restricționate ale SICBI vor fi accesibile exclusiv utilizatorilor cu o identitate verificată prin serviciul electronic guvernamental de autentificare și control al accesului (MPass). Rolurile utilizatorilor în SICBI vor fi administrate prin intermediul serviciului MPass, iar sistemul va prelua automat rolurile și permisiunile acestora direct din acest serviciu. Utilizatorii autentificați prin MPass vor avea acces la serviciile și datele din SICBI, în conformitate cu drepturile de acces care le-au fost atribuite.
   2. Accesul la informația SICBI de date este limitat în funcție de drepturile și rolurile individuale atribuite fiecărui utilizator. Fiecare categorie de utilizatori are acces la o interfață personalizată (distinctă de cea a altor categorii), care permite vizualizarea și a gestionarea informațiilor din baza de date a SICBI. Pentru a asigura respectarea acestui principiu, utilizatorul cu rol de administrator al sistemului gestionează grupele de utilizatori. Fiecare grup are un nume și un set specific de permisiuni care stabilesc rolurile și accesul la funcționalitățile SICBI. Utilizatorii unui grup preiau permisiunile atribuite grupului, facilitând astfel o gestionare eficientă și organizată a drepturilor de acces.
   3. Managementul utilizatorilor și al permisiunilor este realizat inițial prin SIA CBI. La autentificare, SICBI validează datele de acces ale utilizatorilor și permite accesul la informațiile disponibile exclusiv în conformitate cu permisiunile atribuite.
   4. Autentificarea adecvată este necesară pentru ca utilizatorii SICBI să poată înregistra, modifica, radia sau atașa obiecte informaționale. Sistemul asigură semnarea oficială a actelor eliberate prin utilizarea mecanismelor semnării electronică, iar toate înregistrările și actualizările datelor se realizează exclusiv prin intermediul formularelor electronice specializate, cu respectarea fluxurilor de lucru stabilite în cadrul SICBI.
6. Sistemul este proiectat pentru a asigura funcționarea continuă și neîntreruptă a serviciilor sale, chiar și în cazul încărcării crescute, defecțiunilor software sau alte evenimente neprevăzute.
7. Pentru gestionarea riscurilor de securitate, se implementează o politică generală de securitate. Politica de securitate include prevederile referitoare la organizarea periodică a auditului de securitate, pentru a verifica politica și conformitatea cu regulile de securitate, precum și pentru a identifica domeniile ce necesită îmbunătățiri.
8. Personalul implicat în procesul de utilizare și de administrare a SICBI trebuie să fie instruit corespunzător cu privire la riscurile de securitate la care poate fi expus.
9. Riscurile pentru securitatea informațională a SICBI sunt:
   1. utilizarea ilegală a datelor și colectarea datelor în alte scopuri decât cele prevăzute de lege;
   2. încălcarea proceselor tehnologice de prelucrare și selectare a datelor;
   3. scurgerea datelor și a informației prin canale tehnice;
   4. utilizarea neautorizată a tehnologiilor informaționale necertificate și a mijloacelor de protecție inadecvate a resurselor informaționale la dezvoltarea/ crearea infrastructurii informaționale;
   5. accesul neautorizat la resursele informaționale din bazele de date ale SICBI;
   6. încălcarea restricțiilor legale privind difuzarea datelor.
10. Implementarea sistemului de asigurare a securității informaționale implică parcurgerea următoarelor etape succesive:
    1. definirea profilurilor de securitate;
    2. clasificarea pe categorii a datelor și resurselor protejate;
    3. evaluarea riscurilor de securitate informațională;
    4. elaborarea politicii de securitate informațională;
    5. crearea arhitecturii de securitate informațională;
    6. certificarea SICBI.
11. La nivel fizic, politica de asigurare a securității informaționale este implementată prin module automate care generează copii de rezervă pentru fișiere, baze de date și aplicații informatice aflate în producție. Administratorii SICBI au posibilitatea de a configura politica de generare automată a acestor copii de rezervă.
12. Pentru a asigura un nivel adecvat de securitate informațională în cadrul SICBI, este elaborată și implementată o politică de securitate informațională care detaliază toate compartimentele de securitate, precum și rolurile, drepturile și obligațiile fiecărui reprezentant al SICBI. Politica de securitate este comunicată tuturor utilizatorilor, care confirmă prin semnătură electronică că au făcut cunoștință cu aceasta. Fiecare utilizator este informat despre responsabilitățile sale în domeniul securității informaționale și despre procedurile formale care trebuie respectate conform politicii de securitate.
13. Pentru a garanta veridicitatea informațiilor, este elaborată o politică care stabilește mecanismele de validare a informațiilor introduse și a celor extrase din SICBI.
14. Deținătorul SICBI va angaja personal calificat sau va contracta servicii externe pentru efectuarea auditului de securitate informațională, precum și pentru verificarea și instruirea continuă a personalului în domeniul securității informaționale.

**Capitolul IX**

**ÎNCHEIERE**

1. În conformitate cu viziunea asupra SICBI, urmează să fie asigurată implementarea unei soluții tehnologice cu o arhitectură flexibilă care permite integrarea componentelor, scalabilitatea, securitatea, automatizarea proceselor, suport analitic avansat și o interfață prietenoasă pentru utilizatori.
2. Această abordare are scopul de a crește eficiența, transparența și accesibilitatea sistemului, contribuind la dezvoltarea durabilă a activităților legate de administrarea bunurilor imobile.
3. La nivel tehnologic, SICBI reprezintă o platformă digitală care facilitează partajarea resurselor informaționale centralizate, inclusiv a celor ce vor fi dezvoltate ulterior, oferind acces tuturor părților implicate în administrarea și gestionarea bunurilor imobile din Republica Moldova.
4. SICBI generează mecanisme de interoperabilitate, deoarece reprezintă o platformă informatică care urmează să integreze și să efectueze schimbul reciproc de date atât cu componentele interne ale sistemului, cât și cu serviciile guvernamentale de platformă, precum și cu sistemele informatice ale altor autorități ale administrației publice.
5. Implementarea SICBI contribuie la crearea unui spațiu informațional cu o capacitate de actualizare și monitorizare în timp real a cadastrului bunurilor imobile pe teritoriul Republicii Moldova.
6. De asemenea, implementarea SICBI sporește transparența activităților autorităților publice locale, standardizează procesele de completare a datelor și a documentelor eliberate de acesta, reduce timpul necesar interacțiunii cu documentele fizice și optimizează prestarea serviciilor publice prin acces automatizat la resursele informaționale de stat și serviciile guvernamentale de platformă.
7. În scopul asigurării interoperabilității și schimbului de date cu alte sisteme și resurse informaționale de stat, AGCC înregistrează activele semantice în Sistemul informațional „Catalogul semantic”.

Anexa nr. 2

la Hotărârea Guvernului nr. \_\_\_\_\_\_\_ din \_\_\_\_\_\_\_\_\_

**REGULAMENTUL**

**resursei informaționale formate de Sistemul informațional „Cadastrul bunurilor imobile”**

**Capitolul I**

**DISPOZIȚII GENERALE**

* 1. Prezentul Regulament stabilește drepturile și obligațiile subiecților raporturilor juridice aferente creării, exploatării și utilizării resursei informaționale „Cadastrul bunurilor imobile” (în continuare - *RICBI*), formate de Sistemul informațional „Cadastrul bunurilor imobile” (în continuare - *SICBI*), procedura de înregistrare, modificare, completare și radiere a datelor, procedura de interacțiune cu furnizorii de date; măsuri privind asigurarea securității RICBI.
  2. Noțiunile utilizate în prezentul Regulament au semnificația prevăzută în Legea cadastrului bunurilor imobile nr. 1543/1998 și Legea cu privire la activitatea de evaluare nr. 989/2002.
  3. RICBI constituie unica sursă oficială de date despre bunurile imobile, drepturile și restricțiile asociate acestora, precum și valoarea lor în scopul impozitării, ținute în SI CBI și organizată în conformitate cu cerințele stabilite și cu legea.

Datele din RICBI se consideră corecte și veridice până la proba contrarie, în modul prevăzut de lege.

* 1. RICBI este parte componentă a resurselor informaționale de stat ale Republicii Moldova și nu se supune lichidării. Reorganizarea RICBI se înfăptuiește în conformitate cu prevederile art. 17 din Legea nr.71/2007 cu privire la registre.

**Capitolul II**

**SUBIECȚII RAPORTURILOR JURIDICE ÎN DOMENIUL**

**ȚINERII RICBI**

* 1. Subiecții raporturilor juridice sunt:

5.1. proprietarul;

5.2. posesorul;

5.3. deținătorul;

5.4. registratorul și subregistratorul;

5.5. furnizorul datelor;

5.6. destinatarul datelor;

* 1. Proprietarul RICBI este statul, care își exercită dreptul de posesie și de gestionare asupra conținutului informațional aferent cadastrului bunurilor imobile.
  2. Posesorul RICBI este Agenția Geodezie, Cartografie și Cadastru (în continuare - *AGCC*), care asigură condițiile juridice, financiare și organizatorice pentru crearea și ținerea RICBI.
  3. Deținătorul RICBI este Instituția Publică Cadastrul Bunurilor Imobile (în continuare - *IPCBI*) din subordinea AGCC, responsabilă de ținerea registrului, care nu sunt legate de înregistrarea obiectelor, dacă legea nu prevede altfel.
  4. Registratorii RICBI sunt angajații desemnați din cadrul IPCBI care realizează totalitatea activităților de înregistrare, actualizare și radiere a obiectelor informaționale în conformitate cu rolurile atribuite în RICBI, precum și executorii judecătorești care actualizează informațiile din RICBI, gestionând restricționarea dreptului de proprietate ca urmare a măsurilor executorii.
  5. Furnizorii de date ai RICBI sunt:

10.1. instituția de implementare, structurile sale teritoriale și întreprinderile publice sau private care dispun de ingineri cadastrali certificați și furnizează date pentru RICBI rezultate din lucrări cadastrale supuse procedurii de recepție;

10.2. autoritățile publice și titularii de drepturi asupra bunurilor imobile care depun solicitări pentru înregistrarea, modificarea sau radierea bunurilor imobile, a drepturilor și restricțiilor asociate acestora, furnizând astfel date relevante pentru RICBI, inclusiv pentru evaluarea în scopuri fiscale;

10.3. autoritățile publice care dețin resurse informaționale oficiale sau registre de stat relevante pentru cadastrul bunurilor imobile transmit datele necesare actualizării acestuia în format electronic, prin intermediul platformei de interoperabilitate, asigurând astfel integrarea și corectitudinea informațiilor introduse în RICBI;

10.4. alte surse de date relevante pentru ținerea și dezvoltarea cadastrului utilizate de registratorii RICBI pentru înregistrarea, actualizarea și radierea datelor.

* 1. Destinatarii RICBI sunt beneficiarii de servicii, persoanele fizice, autoritățile/instituțiile publice și persoanele juridice de drept public, mandatate să acceseze datele cadastrale conform legislației privind accesul la informație și schimbul de date.

**Capitolul III**

**DREPTURILE, ATRIBUȚIILE ȘI OBLIGAȚIILE**

**SUBIECȚILOR RICBI**

* 1. Subiecții RICBI beneficiază de drepturi de acces conform atribuțiilor și funcțiilor deținute. Nivelul de acces la informație este determinat în funcție de responsabilitățile fiecărui participant și de criteriile de acces stabilite.
  2. Accesul la RICBI este segmentat pe unități de conținut, fiind reglementat prin atribuirea unor drepturi specifice, precum: vizualizare, adăugare, modificare și eliminare a datelor.

**Secțiunea 1**

**Drepturile și obligațiile posesorului RICBI**

* 1. Posesorul RICBI are dreptul:

14.1. să dezvolte, în funcție de competențele sale, cadrul normativ cu privire la RICBI;

14.2. să propună și să pună în aplicare soluții pentru îmbunătățirea și eficientizarea ținerii RICBI;

14.3. să supravegheze acuratețea și actualitatea informațiilor conținute în RICBI;

14.4.să delege atribuții deținătorului, referitoare la dezvoltarea, actualizarea și menținerea RICBI;

14.5. să solicite de la deținător corectarea erorilor admise în procesul de înregistrare și actualizare a datelor RICBI;

* 1. Posesorul RICBI are următoarele obligații:
  2. asigură condițiile juridice, organizatorice și financiare pentru crearea și ținerea RICBI;
  3. organizează crearea SICBI;
  4. asigură înregistrarea obiectelor supuse înregistrării, conform cadrului normativ aplicabil;
  5. asigură autenticitatea, plenitudinea și integritatea datelor înscrise în RICBI, prevenind modificările neautorizate;
  6. adoptă măsuri tehnice și organizatorice pentru protejarea și securitatea datelor conținute în RICBI, prevenind accesul neautorizat și pierderea informațiilor;
  7. monitorizează și reglementează accesul la datele din RICBI, asigurând respectarea drepturilor de acces pentru destinatarii autorizați, conform prevederilor legale și regulilor aplicabile;
  8. asigură corectarea datelor în caz de depistare a omiterilor sau erorilor;
  9. utilizează datele RICBI doar în scopurile stabilite de prezentul Regulament;
  10. asigură dezvoltarea continuă a SICBI, prin adăugarea noilor sisteme informaționale care asigură interoperabilitate cu SICBI și ce pot fi utilizate de către subiecți;
  11. asigură tuturor destinatarilor acces la datele din RICBI în conformitate cu legea și cu regulile de ținere a registrelor;
  12. exercită alte atribuții necesare pentru menținerea, protecția și utilizarea corespunzătoare a RICBI.

**Secțiunea a 2-a**

**Drepturile și obligațiile deținătorului RICBI**

* 1. Deținătorul RICBI are dreptul:
  2. să restricționeze temporar accesul la RICBI în cazul unei situații excepționale stabilite conform actelor normative aplicabile, în cazul unor incidente majore sau al existenței unor riscuri semnificative de securitate;
  3. să supravegheze respectarea regulilor și cerințelor privind ținerea și utilizarea RICBI;
  4. să supravegheze respectarea cerințelor privind structura, completitudinea și actualizarea metadatelor de către responsabilii desemnați;
  5. să monitorizeze utilizarea RICBI de către utilizatori, în scopul prevenirii utilizării necorespunzătoare și al asigurării conformității cu regulamentele aplicabile;
  6. să solicite de la persoanele responsabile (registratori, furnizori de date) actualizarea sau corectarea informațiilor în RICBI, în cazul identificării unor omisiuni sau erori;
  7. să suspende sau să revoce dreptul de acces la RICBI pentru utilizatorii care nu respectă regulile de acces, cerințele de securitate și normele aplicabile în domeniul protecției informațiilor;
  8. să desfășoare alte activități necesare pentru menținerea integrității, securității și utilizării eficiente a RICBI.
  9. Deținătorul SICBI este obligat:
  10. să stabilească planurile de dezvoltare ale RICBI, în conformitate cu cerințele posesorului și cu prevederile legale aplicabile;
  11. să autorizeze, să suspende și să revoce dreptul de acces la RICBI, conform prevederilor prezentului regulament și normelor aplicabile privind accesul la date;
  12. să raporteze posesorului necesitățile de dezvoltare și îmbunătățire a RICBI;
  13. să asigure păstrarea și protecția datelor din RICBI prevenind orice modificare neautorizată a acestora;
  14. să acorde suport metodologic și tehnic registratorilor în procesul de încărcare a datelor în RICBI, asigurând respectarea cerințelor privind acuratețea și structura informației;
  15. să asigure veridicitatea, plenitudinea informației conținute în RICBI, prevenind omisiunile și inexactitățile în procesul de actualizare a datelor;
  16. să asigure păstrarea și protecția metadatelor din RICBI prevenind orice modificare neautorizată sau alterare a acestora;
  17. să acorde suport metodologic și tehnic registratorilor în procesul de creare sau actualizare a metadatelor, asigurând respectarea standardelor aplicabile;
  18. să elaboreze, să actualizeze și să mențină ghidul utilizatorilor RICBI, oferind instrucțiuni clare privind accesul și utilizarea datelor;
  19. să monitorizeze și să supravegheze accesările și utilizarea RICBI, prevenind utilizările neautorizate și identificând eventualele breșe de securitate;
  20. să implementeze măsurile organizatorice și tehnice necesare pentru protecția și confidențialitatea informațiilor stocate în RICBI, prevenind distrugerea, modificarea, blocarea, copierea, răspândirea sau alte acțiuni ilicite, și asigurând un nivel adecvat de securitate în raport cu riscurile asociate prelucrării datelor;
  21. să exercite alte atribuții necesare pentru menținerea integrității, securității și funcționării eficiente a RICBI, în conformitate cu actele normative aplicabile.

**Secțiunea a 3-a**

**Drepturile și obligațiile registratorului RICBI**

* 1. Registratorul are dreptul:

18.1. să vizualizeze și să editeze informațiile din RICBI, în limitele rolului atribuit și conform competențelor delegate;

18.2. să acceseze RICBI, în conformitate cu drepturile de acces stabilite de posesor și deținător;

18.3. să acceseze informațiile care se conțin în RICBI care au fost prezentate sau introduse de către acesta, în conformitate cu regulamentele aplicabile;

18.4. să înainteze posesorului propuneri privind modificarea actelor normative care reglementează ținerea acestuia;

18.5. să solicite și să primească de la posesor și deținător suport metodologic și tehnic privind utilizarea RICBI;

18.6. să solicite și să primească de la posesor informații referitoare la nivelul agreat al serviciilor conform indicatorilor stabiliți în cadrul normativ în vigoare;

18.7. să înainteze posesorului și deținătorului propuneri privind îmbunătățirea și sporirea eficacității ținerii RICBI;

18.8. să solicite și să primească de la deținător suport metodologic și tehnic privind utilizarea RICBI pentru crearea sau actualizarea metadatelor.

* 1. Registratorul RICBI este obligat:

19.1. să înregistreze datele în RICBI în conformitate cu prevederile legale în vigoare;

19.2. să asigure corectitudinea, autenticitatea și veridicitatea datelor introduse, prevenind erorile și informațiile inexacte;

19.3. să asigure actualizarea în timp real datelor introduse;

19.4. să întreprindă măsuri pentru prevenirea accesului neautorizat al persoanelor terțe la datele din RICBI;

19.5. să utilizeze informațiile RICBI în exclusivitate conform destinației acestora și în strictă conformitate cu legislația;

**Secțiunea a 4-a**

**Drepturile și obligațiile furnizorului de date și destinatarului RICBI**

* 1. Furnizorul de date are dreptul:

20.1. să participe la procesul ținerea și utilizarea RICBI, contribuind la îmbunătățirea calității și actualității informațiilor conținute;

20.2. să înainteze posesorului propuneri privind modificarea actelor normative care reglementează ținerea și utilizarea RICBI;

20.3. să înainteze posesorului propuneri privind îmbunătățirea și sporirea eficacității procesului de ținerea și utilizarea RICBI.

* 1. Furnizorul de date este obligat:

21.1. să asigure corectitudinea, autenticitatea, veridicitatea și integritatea datelor furnizate;

21.2. să asigure actualitatea datelor furnizate, conform cerințelor stabilite de posesorul și deținătorul RICBI, respectând termenele și procedurile legale;

21.3. să implementeze măsuri organizatorice necesare pentru asigurarea furnizării corecte și sigure a datelor pe care le deține către RICBI;

21.4. să asigure, în conformitate cu cadrul normativ privind schimbul de date și interoperabilitate, disponibilitatea datelor din registrele și sistemele informaționale pe care le deține, prin servicii informaționale web expuse în platforma de interoperabilitate (MConnect);

21.5. să asigure măsurile necesare pentru protecția și securitatea informațiilor furnizate către RICBI, să documenteze orice încercare de acces neautorizat și să adopte măsurile necesare pentru prevenirea și remedierea incidentelor de securitate.

**Secțiunea a 5-a**

**Drepturile și obligațiile destinatarului datelor din RICBI**

* 1. Destinatarul datelor are dreptul:

22.1. să acceseze și utilizeze date din RICBI, în conformitate cu necesitățile sale profesionale și cu drepturile de acces stabilite prin cadrul normativ aplicabil;

22.2. să înainteze posesorului RICBI propuneri privind modificarea actelor normative care reglementează ținerea și utilizarea acestuia;

22.3. să solicite și să primească de la posesorul și de la deținătorul RICBI ajutor metodologic și practic privind utilizarea acestuia;

22.4. să solicite și să primească de la posesorul RICBI informații referitoare la nivelul agreat al serviciilor conform cadrului normativ în vigoare;

22.5. să solicite și să primească de la posesor accesul la datele/informațiile RICBI în conformitate cu scopul prelucrării și rolul atribuit;

22.6. să vizualizeze datele/informațiile/documentele din RICBI în conformitate cu drepturile de acces stabilite în baza atribuțiilor și funcțiilor deținute, fără dreptul de a modifica aceste date/informații/documente;

22.7. să prezinte posesorului RICBI propuneri privind îmbunătățirea și eficientizarea procesului de ținerea și utilizare a acestuia.

* 1. În funcție de rolurile atribuite, destinatarul este obligat:

23.1. să asigure confidențialitatea datelor/informațiilor/documentelor obținute din RICBI în conformitate cu normele legale privind protecția informației și a datelor cu caracter personal;

23.2. să asigure accesarea și utilizarea datelor/informațiilor/documentelor din RICBI în conformitate cu rolul atribuit și scopul legitim de utilizare a acestora;

23.3. să implementeze măsuri pentru protecția și securitatea informațiilor din RICBI, să documenteze incidentele de securitate și să întreprindă măsurile necesare pentru prevenirea și remedierea acestora;

23.4. să respecte regulile de acces și exploatare a RICBI, asigurând utilizarea corectă și protejată a informațiilor conținute;

23.5. să utilizeze informația obținută doar în scopurile stabilite de legislație;

23.6. să informeze posesorul RICBI, în termen de o zi lucrătoare, despre orice incident care ar putea afecta negativ exercitarea funcțiilor sale sau utilizarea RICBI.

* 1. Utilizarea RICBI fără autorizare nominală este interzisă și urmează a fi considerată ca acces neautorizat la un sistem informațional public.
  2. Dreptul de acces la RICBI nu este unul permanent, acesta poate fi suspendat sau revocat de către deținător. Introducerea și/sau modificarea informațiilor în RICBI de pe un nume sau profil de utilizator străin este interzisă, urmând a fi considerată ca acces neautorizat. Utilizatorii urmează să se asigure de faptul că profilul de utilizator, precum și semnătura electronică sunt confidențiale.
  3. Revocarea/suspendarea dreptului de a utiliza RICBI se efectuează de către deținător, ținând cont de cel puțin una dintre următoarele situații:

26.1. la încetarea/suspendarea raporturilor de serviciu/de muncă ale utilizatorului;

26.2. la intervenirea modificărilor raporturilor de serviciu/de muncă, când noile atribuții nu impun utilizarea datelor din RICBI;

26.3. la constatarea de către posesor/deținător a accesării nesancționate a RICBI;

26.4. la constatarea de către posesor/deținător a încălcării securității informaționale.

* 1. Lucrările de mentenanță planificate în complexul de mijloace software a SICBI se efectuează după notificarea, în scris sau prin e-mail, a registratorilor de către deținător cu cel puțin 2 zile lucrătoare înainte de începerea lucrărilor, cu indicarea termenului de finalizare a acestora, după caz, dacă aceasta este posibil. Lucrările de mentenanță neplanificate se efectuează la solicitarea utilizatorilor și coordonarea prealabilă cu posesorul în situația nefuncționării sau funcționării necorespunzătoare a complexului de mijloace software.

**Capitolul IV**

**ȚINEREA ȘI ASIGURAREA FUNCȚIONĂRII RICBI**

* 1. RICBI, fiind interoperabil prin platforma de tehnologică guvernamentală cu alte registre și resurse informaționale, asigură un mediu informațional securizat, complet și transparent.
  2. Evidența obiectelor informaționale este asigurată conform prevederilor Conceptului Sistemului Informațional „Cadastrul bunurilor imobile”, precum și instrucțiunilor elaborate de posesor și aprobate împreună cu deținătorul.
  3. În cadrul RICBI, datele cu caracter personal sunt utilizate exclusiv în scopul pentru care sunt notificate, fără a se urmări obținerea de informații în interes personal.
  4. Datele din RICBI, disponibile pe portalul tematic al cadastrului prin acces deschis, fără necesitatea autentificării, au caracter public și pot fi consultate liber de orice utilizator. Aceste informații sunt puse la dispoziție pentru a asigura transparența proceselor cadastrale și pentru a facilita accesul cetățenilor la date referitoare la bunurile imobile.
  5. RICBI se ține în limba de stat.
  6. Utilizarea RICBI este asigurată de către posesor prin intermediul platformei tehnologice guvernamentale comune (MCloud), în conformitate cu cerințele legale aplicabile.
  7. Principalele procese implicate în ținerea RICBI sunt: înregistrarea inițială a datelor, actualizarea periodică pentru menținerea corectitudinii și relevanței informațiilor, precum și radierea acestora în cazul desființării bunului imobil sau atunci când datele nu mai sunt necesare ori devin irelevante.
  8. Înregistrarea datelor în RICBI este realizată prin intermediul SICBI de registrator la momentul primirii informațiilor despre bunurile imobile și drepturile aferente acestora, transmise de către furnizor.
  9. Înainte de înregistrare, registratorul verifică datele și întocmește un act administrativ prin care poate aproba sau respinge înregistrarea, asigurându-se că acestea respectă cerințele aprobate pentru colectare și/sau instrucțiunile stabilite la momentul înregistrării. Aceste cerințe includ compoziția, exhaustivitatea, calitatea, formatul, conformitatea cu reglementările legale și tehnice, precum și corectitudinea atributelor introduse.
  10. În cazul depistării unor erori sau inexactități în documentele sau datele primite, deținătorul RICBI este obligat să informeze despre aceasta furnizorul și destinatarii căror le-au fost transmise date eronate.
  11. Dacă furnizorul de date constată necesitatea rectificării unor informații eronate sau inexacte, acesta poate înainta un demers argumentat, iar registratorul din cadrul RICBI va efectua corectările necesare și va informa furnizorul despre modificările realizate.
  12. Toate înregistrările și modificările operate în RICBI sunt păstrate în ordine cronologică, asigurând posibilitatea obținerii istoricului datelor pentru o perioadă determinată.
  13. SICBI dispune de mecanisme de gestionare a versiunilor informațiilor stocate în RICBI, care asigură păstrarea unui istoric al fiecărei modificări efectuate asupra unui document de-a lungul timpului. Această funcționalitate garantează integritatea datelor, îmbunătățește colaborarea dintre angajații subdiviziunilor polițienești teritoriale și oferă responsabilitate în gestionarea documentelor.
  14. Radierea datelor despre bunurile imobile desființate, precum și înlăturarea din evidență a datelor incorecte și neveridice din RICBI se efectuează de către registratorul care gestionează datele respective, în baza documentelor confirmative, cu respectarea strictă a cerințelor privind protecția datelor cu caracter personal.
  15. Păstrarea și administrarea datelor din RICBI este asigurată de către deținător până la adoptarea deciziei de lichidare a acestuia. În cazul lichidării acestuia, datele și documentele conținute în RICBI se transmit în arhivă conform legislației.

**Capitolul V**

**INTERACȚIUNEA CU FURNIZORII DE DATE**

**DIN CADRUL RICBI**

* 1. Pentru asigurarea funcționării eficiente și continue a RICBI, schimbul de date între participanții acestuia este asigurat în regim nonstop.
  2. Lucrările de mentenanță și verificările tehnice periodice se execută după notificarea utilizatorilor, în scris sau prin e-mail, cu cel puțin o zi înainte de începerea lucrărilor, cu indicarea termenelor de finalizare, cu excepția situațiilor neprevăzute de suspendare temporară a accesului la RICBI.
  3. Schimbul informațional în cadrul RICBI se efectuează prin intermediul SICBI, a platformei tehnologice guvernamentale comune (MCloud), sau prin intermediul Sistemului de telecomunicații al autorităților administrației publice.
  4. Răspunderea pentru veridicitatea și corectitudinea RICBI le revine deținătorului și respectiv registratorilor de date.
  5. RICBI conține un depozit de date care permite realizarea unor analize complexe ale informațiilor, precum și generarea rapoartelor și indicatorilor de performanță. Accesul la rapoarte și la indicatorii de performanță este disponibil pentru utilizatorii RICBI , în funcție de rolurile atribuite și drepturile de acces stabilite.

**Capitolul VI**

**INTEROPERABILITATEA CU ALTE**

**SISTEME INFORMAȚIONALE**

* 1. Pentru asigurarea actualizării operative și automate a conținutului informațional al RICBI cu informație veridică, poate fi efectuată interacțiunea și sincronizarea acestuia cu alte registre și resurse informaționale, importându‑se automat sau exportându-se date spre verificare și/sau completare a conținutului informațional al acestuia.
  2. RICBI este găzduit pe platforma tehnologică guvernamentală comună (MCloud) și este compatibil cu platforma de găzduire bazată pe tehnologii de tip container.
  3. Pentru preluarea datelor cu conținut informațional relevant, RICBI interacționează, prin intermediul platformei de interoperabilitate (MConnect), cu următoarele sisteme și resurse informaționale de stat:

50.1. Registrul de stat al populației;

50.2. Registrul de stat al unităților de drept.

50.3. Registrul de stat al unităților administrativ-teritoriale și al străzilor din localitățile de pe teritoriul Republicii Moldova;

50.4. Alte resurse informaționale relevante.

* 1. Pentru asigurarea autenticității, integrității și securității accesului la date RICBI utilizează următoarele servicii informaționale partajate:

51.1. platforma de interoperabilitate (MConnect);

51.2. serviciul electronic guvernamental integrat de semnătură electronică (MSign);

51.3. serviciul electronic guvernamental de autentificare și control al accesului (MPass);

51.4. serviciul electronic guvernamental de jurnalizare (MLog);

51.5. serviciul electronic guvernamental de notificare (MNotify);

51.6. serviciul guvernamental de plăți electronice (MPay);

51.7. Registrul împuternicirilor de reprezentare în baza semnăturii electronice (MPower).

**Capitolul VII**

**ASIGURAREA PROTECȚIEI ȘI SECURITĂȚII**

**INFORMAȚIEI RICBI**

* 1. Datele conținute în RICBI fac parte din categoria datelor care necesită protecție. Asigurarea securității, confidențialității și integrității acestor date este responsabilitatea subiecților cu drepturi de acces la RICBI, care trebuie să respecte cerințele legale privind protecția datelor cu caracter personal în procesul de prelucrare a acestora.
  2. Măsurile de protecție și securitate a datelor din RICBI reprezintă totalitatea acțiunilor juridice, organizatorice, economice și tehnologice orientate spre prevenirea pericolelor asociate resurselor și infrastructurii informaționale.
  3. Obiectele asigurării protecției și securității datelor din RICBI sunt considerate toate mijloacele software și platforma tehnologică guvernamentală comună (MCloud) care asigură realizarea proceselor informaționale, și anume:

54.1. baza de date, sistemele informaționale, sistemele operaționale, sistemele de gestiune a bazelor de date, sistemele de evidență și alte aplicații care asigură gestionarea RICBI;

54.2. sistemele de comunicații electronice, rețelele, serverele, calculatoarele și alte mijloace tehnice de prelucrare a datelor.

* 1. Securitatea informațională a RICBI se efectuează prin aplicarea metodelor și efectuarea acțiunilor descrise în Planul de continuitate al acestuia și, după caz, a procedurilor operaționale.
  2. Protecția datelor cu caracter personal sunt asigurate prin următoarele acțiuni:

56.1. posesorii, deținătorii, registratorii și furnizorii de date vor prelucra doar acele date cu caracter personal care sunt strict necesare, neexcesive scopului prestabilit, conform competențelor atribuite și respectând principiile stabilite de cadrul normativ privind protecția datelor cu caracter personal;

56.2. în procesul de prelucrare a datelor cu caracter personal, posesorii, deținătorii, registratorii și furnizorii vor asigura măsuri organizatorice și tehnice necesare pentru a proteja datele cu caracter personal împotriva distrugerii, modificării, blocării, copierii, răspândirii sau a altor acțiuni ilegale. Aceste măsuri asigură un nivel adecvat de securitate, corespunzător riscurilor asociate prelucrării și caracterului datelor prelucrate.

* 1. Respectarea drepturilor subiectului de date cu caracter personal se realizează în conformitate cu prevederile cadrului legislativ în vigoare.
  2. IPCBI dispune sau contactează personal calificat pentru efectuarea auditului privind securitatea informațională, verificarea conformității și instruirea continuă în domeniul asigurării securității informaționale.
  3. Persoana responsabilă de protecția datelor cu caracter personal notifică Centrului Național pentru Protecția Datelor cu Caracter Personal orice indicii sau incidente care ar putea indica încălcări ale legislației privind protecția datelor cu caracter personal.
  4. Protecția datelor RICBI se efectuează prin următoarele metode:

60.1. prevenirea acțiunilor intenționate și/sau neintenționate ale utilizatorilor, care pot duce la distrugerea sau denaturarea datelor;

60.2. utilizarea obligatorie a produselor de program licențiate și aprobate;

60.3. monitorizarea procesului de utilizare a RICBI prin intermediul mecanismului de jurnalizare, gestionat de deținătorul acestuia.

* 1. Subiecții, la utilizarea și exploatarea SICBI, asigură implementarea normelor de securitate, aceasta urmând să conțină acte ce confirmă:

61.1. identitatea persoanei responsabile de implementarea normelor de securitate și împuternicirile acesteia;

61.2. implementarea principalelor măsuri tehnico-organizatorice necesare pentru protecția RICBI;

61.3. implementarea procedurilor interne pentru prevenirea modificărilor neautorizate asupra conținutului informațional;

61.4. informarea utilizatorilor interni și instruirea acestora cu privire la modalitățile și mecanismele de asigurare a securității informaționale;

61.5. procedurile de control intern ale subiecților care accesează RICBI privind respectarea condițiilor de securitate informațională.

* 1. Schimbul informațional se efectuează cu utilizarea mijloacelor software și platforma tehnologică guvernamentală comună (MCloud), doar prin canale securizate, asigurând integritatea și securitatea datelor.
  2. IPCBI desemnează o persoană sau un grup de persoane, subordonată nemijlocit conducătorului instituției, responsabilă de implementarea și monitorizarea respectării normelor de securitate informațională.
  3. Normele de securitate informațională se aduc la cunoștința fiecărui utilizator intern și se semnează de acesta. Fiecare utilizator intern este obligat să cunoască normele securității informaționale, procedurile pe care trebuie să le respecte în strictă conformitate cu politica de securitate.
  4. Utilizatorii interni asigură instruirea angajaților privind metodele și procedeele de contracarare a pericolelor informaționale.

**Capitolul VIII**

**ASIGURAREA CONTROLULUI INTERN**

**ȘI EXTERN AL RICBI**

* 1. Ținerea RICBI este supusă controlului intern și extern. Controlul intern privind organizarea și administrarea RICBI se efectuează de către posesor. Controlul extern asupra respectării cerințelor privind crearea, ținerea, gestionarea, utilizarea și reorganizarea RICBI se efectuează de către instituțiile abilitate și certificate în domeniul auditului.
  2. RICBI se înregistrează în Registrul resurselor și al registrelor de stat.
  3. Responsabilitatea pentru organizarea și gestionarea RICBI aparține deținătorului acestuia.
  4. Anual, până la data de 31 ianuarie, posesorul prezintă Centrului Național pentru Protecția Datelor cu Caracter Personal un raport generalizat despre incidentele de securitate din cadrul RICBI, în conformitate cu prevederile cadrului normativ în vigoare.
  5. Controlul legalității operațiilor de prelucrare a datelor cu caracter personal realizate în RICBI se efectuează de către Centrul Național pentru Protecția Datelor cu Caracter Personal.
  6. În cazul apariției circumstanțelor excepționale și a dificultăților tehnice care afectează infrastructura suport a RICBI, inclusiv probleme ale platformei tehnologice guvernamentale comune (MCloud), funcționalitatea acestuia poate fi suspendată temporar. Într-o astfel de situație, subiecții RICBI vor fi informați prin mijloacele tehnice disponibile.
  7. Toți subiecții RICBI poartă răspundere disciplinară, civilă, administrativă sau penală, conform legislației, pentru prelucrarea, divulgarea și transmiterea informației cu caracter personal din RICBI persoanelor terțe, contrar prevederilor legislației.
  8. Utilizatorii implicați în întreținerea RICBI, introducerea datelor, furnizarea informațiilor și gestionarea acestuia poartă răspundere personală, în conformitate cu legislația, pentru integralitatea, autenticitatea și veridicitatea informațiilor gestionate în RICBI, precum și păstrarea și utilizarea corespunzătoare a informațiilor, conform normelor de securitate și protecție a datelor.